《和同年成峡州韵》
宋代·袁说友

南北城高俯堑深，过帆猝猝倦登临。
两山未远瓜洲渡，十里俄惊皂角林。
坐想英灵犹炯炯，眼看祠庙独阴阴。
塘村共说兴亡处，笑指东河血未沉。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。